Bli en klimapilegrim – gi din stemme med føttene

Klimaendringene truer skaperverket og rammer de fattige i verden hardest. Det er urettferdig. Derfor vil folkebevegelsen Klimapilegrim invitere til refleksjon over menneskers relasjon til skaperverket, til Gud og til hverandre. Sammen kan vi ta et skritt i retning en mer bærekraftig verden.

Å være klimapilegrim handler om å **be – vandre – handle.** Bruk de følgende tre elementene i ditt arrangement eller vandring, og tilpass slik du ønsker.

**Be:** Ta i bruk bønnen skrevet av den hellige St. Birgitta på 1300-tallet:

**Herre, vis meg din veg, og gi meg vilje til å gå den.**

Gjenta denne bønnen, stille eller høyt, flere ganger og bruk tid til å undre deg over hva denne betyr i ditt liv i lys av klimaendringene.

**Vandre:** Legg gjerne ut på en konkret vandring, enten det er på vei til kirken, på festivalområdet, langs pilegrimsleden, eller et annet sted du befinner deg. Underveis kan du gjerne stoppe ved noe vakkert eller noe ødelagt, og skape rom for stillhet og refleksjon.

**Handle:** På klimatoppmøtet i Paris i 2015 ble verdens ledere enige om en internasjonal klimaavtale. Det gir håp. Men alle land, inkludert Norge, må sette seg høyere klimamål enn de har i dag, skal vi klare å nå målene. Som deltaker på denne klimapilegrimsvandringen gir du din stemme med føttene og stiller deg bak følgende budskap:

***”Jeg vil ha en rettferdig klimapolitikk hvor Norge bidrar med mindre utslipp og mer penger"***

Arrangøren melder inn antall deltakere og lengde på vandringen på [www.klimapilegrim.no](http://www.klimapilegrim.no), og dette vil bli overlevert til myndighetene i 2019. Jo flere mennesker som går, deler bilder og skaper synlig engasjement, jo større er sannsynligheten for at politikerne vil lytte til budskapet!

Klimapilegrim er et nasjonalt, tverrkirkelig samarbeid. Mer info og ressurser på [www.klimapilegrim.no](http://www.klimapilegrim.no)